CELEX: 32019D1134
Language: el
Date: 2019-07-01 00:00:00
Title: Απόφαση (ΕΕ) 2019/1134 της Επιτροπής, της 1ης Ιουλίου 2019, για την τροποποίηση της απόφασης 2009/300/ΕΚ και της απόφασης (EE) 2015/2099, όσον αφορά την περίοδο ισχύος των οικολογικών κριτηρίων απονομής του οικολογικού σήματος της ΕΕ σε ορισμένα προϊόντα, καθώς και των σχετικών απαιτήσεων εκτίμησης και εξακρίβωσης [κοινοποιηθείσα υπό τον αριθμό C(2019) 4626] (Κείμενο που παρουσιάζει ενδιαφέρον για τον ΕΟΧ)

3.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 179/25
               
            
         ΑΠΟΦΑΣΗ (ΕΕ) 2019/1134 ΤΗΣ ΕΠΙΤΡΟΠΗΣ
         της 1ης Ιουλίου 2019
         για την τροποποίηση της απόφασης 2009/300/ΕΚ και της απόφασης (EE) 2015/2099, όσον αφορά την περίοδο ισχύος των οικολογικών κριτηρίων απονομής του οικολογικού σήματος της ΕΕ σε ορισμένα προϊόντα, καθώς και των σχετικών απαιτήσεων εκτίμησης και εξακρίβωσης
         
            
               [κοινοποιηθείσα υπό τον αριθμό C(2019) 4626]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
         Αφού ζήτησε τη γνώμη του Συμβουλίου Οικολογικής Σήμανσης της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Η ισχύς των οικολογικών κριτηρίων για την απονομή του οικολογικού σήματος της ΕΕ σε τηλεοπτικούς δέκτες, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2009/300/ΕΚ της Επιτροπής (2), λήγει στις 31 Δεκεμβρίου 2019.
                  
               
                     (2)
                  
                  
                     Η ισχύς των οικολογικών κριτηρίων για την απονομή του οικολογικού σήματος της ΕΕ σε μέσα ανάπτυξης, βελτιωτικά εδάφους και εδαφοκάλυμμα, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση (ΕΕ) 2015/2099 της Επιτροπής (3), λήγει στις 18 Νοεμβρίου 2019.
                  
               
                     (3)
                  
                  
                     Τα κριτήρια απονομής του οικολογικού σήματος της ΕΕ σε τηλεοπτικούς δέκτες που καθορίζονται στην απόφαση 2009/300/ΕΚ παραπέμπουν, όσον αφορά την εξοικονόμηση ενέργειας, στις απαιτήσεις για την επισήμανση της κατανάλωσης ενέργειας και τον οικολογικό σχεδιασμό των τηλεοράσεων που καθορίζονται στον κανονισμό (ΕΚ) αριθ. 642/2009 της Επιτροπής (4) και στον κατ' εξουσιοδότηση κανονισμό (ΕΕ) αριθ. 1062/2010 της Επιτροπής (5), εκ των οποίων αμφότεροι βρίσκονται σήμερα υπό αναθεώρηση ενόψει της συντελεσθείσας τεχνολογικής προόδου.
                  
               
                     (4)
                  
                  
                     Σύμφωνα με τα συμπεράσματα του ελέγχου καταλληλότητας (REFIT) για το οικολογικό σήμα της ΕΕ της 30ής Ιουνίου 2017 (6), η Επιτροπή, από κοινού με το Συμβούλιο Οικολογικής Σήμανσης της ΕΕ, αξιολογεί τη συνάφεια κάθε ομάδας προϊόντων πριν προτείνει την παράτασή της, προτείνοντας λύσεις για τη βελτίωση των συνεργειών μεταξύ των ομάδων προϊόντων και την αύξηση της υιοθέτησης του οικολογικού σήματος της ΕΕ, και διασφαλίζοντας ότι, κατά τη διαδικασία αναθεώρησης, παρέχεται η δέουσα προσοχή στη συνοχή μεταξύ των σχετικών πολιτικών της ΕΕ, της νομοθεσίας και των επιστημονικών στοιχείων. Διενεργήθηκαν επίσης και άλλες δημόσιες διαβουλεύσεις με τα ενδιαφερόμενα μέρη.
                  
               
                     (5)
                  
                  
                     Για την απόφαση (ΕΕ) 2015/2099 η αξιολόγηση αυτή επιβεβαίωσε τη συνάφεια και την καταλληλότητα των σημερινών οικολογικών κριτηρίων και των σχετικών απαιτήσεων εκτίμησης και εξακρίβωσης.
                  
               
                     (6)
                  
                  
                     Για την απόφαση 2009/300/ΕΚ η αξιολόγηση αυτή θα πρέπει να εξετάσει περαιτέρω τη συνάφεια και την καταλληλότητα των κριτηρίων, εν αναμονή της έγκρισης των προτεινόμενων νέων απαιτήσεων για την επισήμανση της κατανάλωσης ενέργειας και τον οικολογικό σχεδιασμό για τις τηλεοράσεις, συμπεριλαμβανομένων των προτάσεων για πρόσθετες απαιτήσεις για τη στήριξη της οδηγίας σχετικά με τα απόβλητα ηλεκτρικού και ηλεκτρονικού εξοπλισμού και των ευρύτερων στόχων της κυκλικής οικονομίας.
                  
               
                     (7)
                  
                  
                     Υπό τις συνθήκες αυτές, για να δοθεί επαρκής χρόνος για την ολοκλήρωση της αξιολόγησης και της ενδεχόμενης αναθεώρησης ή κατάργησης των σημερινών οικολογικών κριτηρίων για τους τηλεοπτικούς δέκτες, η περίοδος ισχύος των υφιστάμενων κριτηρίων για τους τηλεοπτικούς δέκτες και των σχετικών απαιτήσεων εκτίμησης και εξακρίβωσης θα πρέπει να παραταθεί έως τις 31 Δεκεμβρίου 2020.
                  
               
                     (8)
                  
                  
                     Για να εξασφαλιστεί η σταθερότητα της αγοράς, να αυξηθεί η υιοθέτηση του οικολογικού σήματος της ΕΕ και να επιτραπεί στους υφιστάμενους κατόχους αδειών να διατηρήσουν τα οφέλη του οικολογικού σήματος της ΕΕ στα προϊόντα τους στα οποία αυτό έχει απονεμηθεί, η περίοδος ισχύος των σημερινών κριτηρίων για τα μέσα ανάπτυξης, τα βελτιωτικά εδάφους και το εδαφοκάλυμμα, καθώς και των σχετικών απαιτήσεων εκτίμησης και εξακρίβωσης θα πρέπει να παραταθεί έως τις 30 Ιουνίου 2022.
                  
               
                     (9)
                  
                  
                     Επομένως, ενδείκνυται να παραταθεί η περίοδος ισχύος των οικολογικών κριτηρίων για τις ομάδες προϊόντων «τηλεοπτικοί δέκτες» και «μέσα ανάπτυξης, βελτιωτικά εδάφους και εδαφοκάλυμμα», καθώς και των σχετικών απαιτήσεων εκτίμησης και εξακρίβωσης.
                  
               
                     (10)
                  
                  
                     Η απόφαση 2009/300/ΕΚ και η απόφαση (ΕΕ) 2015/2099 θα πρέπει να τροποποιηθούν αναλόγως.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 16 του κανονισμού (ΕΚ) αριθ. 66/2010,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 3 της απόφασης 2009/300/ΕΚ αντικαθίσταται από το ακόλουθο κείμενο:
            
               
                  «Άρθρο 3
                  Τα οικολογικά κριτήρια για την κατηγορία προϊόντων “τηλεοπτικοί δέκτες” και οι σχετικές απαιτήσεις εκτίμησης και εξακρίβωσης ισχύουν έως τις 31 Δεκεμβρίου 2020.».
               
            
         
         
            Άρθρο 2
            Το άρθρο 4 της απόφασης (ΕΕ) 2015/2099 αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “μέσα ανάπτυξης, βελτιωτικά εδάφους και εδαφοκάλυμμα” και οι σχετικές απαιτήσεις εκτίμησης και εξακρίβωσης ισχύουν έως τις 30 Ιουνίου 2022.».
               
            
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 1η Ιουλίου 2019.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 27 της 30.1.2010, σ. 1.
         
            (2)  Απόφαση 2009/300/ΕΚ της Επιτροπής, της 12ης Μαρτίου 2009, περί καθορισμού των αναθεωρημένων οικολογικών κριτηρίων για την απονομή του κοινοτικού οικολογικού σήματος σε τηλεοπτικούς δέκτες (ΕΕ L 82 της 28.3.2009, σ. 3).
         
            (3)  Απόφαση (ΕΕ) 2015/2099 της Επιτροπής, της 18ης Νοεμβρίου 2015, σχετικά με τον καθορισμό οικολογικών κριτηρίων απονομής του οικολογικού σήματος της EE σε μέσα ανάπτυξης, βελτιωτικά εδάφους και εδαφοκάλυμμα (ΕΕ L 303 της 20.11.2015, σ. 75).
         
            (4)  Κανονισμός (ΕΚ) αριθ. 642/2009 της Επιτροπής, της 22ας Ιουλίου 2009, σχετικά με την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τηλεοράσεις (ΕΕ L 191 της 23.7.2009, σ. 42).
         
            (5)  Κατ' εξουσιοδότηση κανονισμός (ΕΕ) αριθ. 1062/2010 της Επιτροπής, της 28ης Σεπτεμβρίου 2010, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των τηλεοράσεων (ΕΕ L 314 της 30.11.2010, σ. 64).
         
            (6)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο για την επανεξέταση της εφαρμογής του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel).